# Destins encreuats

Destins encreuats (títol original en anglès Bhowani Junction) és una pel·lícula de 1956 dirigida per George Cukor, i produïda per Pandro S. Berman a partir d'un guió de Sonya Levien i Ivan Moffat, i protagonitzada per Ava Gardner i Stewart Granger.
La història és una adaptació cinematogràfica de la novel·la homònima de 1952 de John Masters, basada en els turbulents dies de l'Índia britànica prerevolucionària i la necessitat d'assegurar el funcionament del ferrocarril.
El seu rodatge va tenir lloc en els estudis britànics de la MGMperò, a més, va ser la primera pel·lícula americana que va traslladar tot el seu equip al Pakistan per filmar-hi les escenes exteriors.
Va ser doblada en català el 1997.

## Argument

L'Índia, 1947: El coronel anglès Rodney Savage, encarregat del trànsit ferroviari, ha estat enviat a Bhowani on, després de diverses revoltes per la independència del país, té la missió de garantir l'ordre. Per aconseguir-ho, s'ha d'enfrontar a dos tipus d'adversaris. Per un costat, als militants pacifistes del Congrés dirigits per Surabhai. I, per l'altre costat, als terroristes de l'extremista Davey. A l'arribar a la zona, Savage recluta a Victoria Jones, una mestissa de pare anglès i de mare índia. De fet, Victoria és un membre de l'armada britànica que es troba de permís en el seu poble natal. Els anglesos però, s'estan preparant per deixar l'Índia, i Victoria es troba en un encreuament de camins sentint-se exclosa tant per un grup com per l'altre a causa del seu doble origen.

## Repartiment

| Intèrpret | Personatge | Veu en català |
| Ava Gardner | Victoria Jones | Montse Miralles |
| Stewart Granger | Coronel Rodney Savage | Pep Torrents |
| Bill Travers | Patrick Taylor | Joan Carles Gustems |
| Peter Illing | Ghanshyam «Davey» | |
| Abraham Sofaer | Surabhai | |
| Francis Matthews | Ranjit Kasel | Pep Anton Muñoz |
| Marne Maitland | Gowindaswani | Adrià Frias |
| Lionel Jeffries | Lloctinent McDaniel | |
| Edward Chapman | Thomas Jones | |
| Anthony Bushell | Lanson | |
| Freda Jackson | La Sadani | |

## Galeria fotogràfica

* Ava Gardner
* Stewart Granger
* Bill Travers

## Premis
### BAFTA

| Any | Categoria | Persona | Resultat |
| 1957 | BAFTA a la millor actriu estrangera | Ava Gardner | Nominada |

## Referències

* ↑ Akram, Ayesha; Anwar, Nadia «Adapting History in Fiction and Film: The Pre-Partition Turmoil and Anglo-Indian Predicament in Bhowani Junction» (en anglès). Quarterly Journal of the Pakistan Historical Society, 68, 3, 2020. ISSN: 0030-9796.
* ↑ D'Cruz, Glenn «Anglo-Indians in Hollywood, Bollywood and Arthouse Cinema». Journal of Intercultural Studies, 28, 1, 01-02-2007, pàg. 55–68. DOI: 10.1080/07256860601082939. ISSN: 0725-6868.
* ↑ Caballero, Chamion; Aspinall, Peter J. Mixed Race Britain in The Twentieth Century (en anglès). Springer, 2018-05-07, p. 367. ISBN 978-1-137-33928-7.
* ↑ Fortmueller, Kate «Encounters at the Margins of Hollywood: Casting and Location Shooting for Bhowani Junction». Film History, 28, 4, 2016, pàg. 100–124. DOI: 10.2979/filmhistory.28.4.04. ISSN: 0892-2160.
* ↑ Cassity, Kathleen J. «Identity in motion: Bhowani Junction reconsidered». International Journal of Anglo-Indian Studies, 1999, pàg. 12-27.
* ↑ «Destins encreuats». ésAdir > Filmoteca: pel·lícules. [Consulta: 30 juliol 2022].

## Enllaços externs

* Destins encreuats a TCM Movie Database (anglès)